b'\n_START_ARTICLE_\nSlovenska abecedna vojna\n_START_PARAGRAPH_\nSlovenska abecedna vojna ali \xc4\x8drkarska pravda je bila \xc4\x8drkopisna, jezikoslovna in kulturno-literarna polemika, ki je potekala od leta 1831 do leta 1833. To je bil boj med dvema strujama, ki sta v za\xc4\x8detku 19. stoletja zagovarjali vsaka svojo pisavo. Potekala je med zagovorniki in nasprotniki metel\xc4\x8dice, nove pisave, s katero je poskusil Franc Metelko, ki je bil Kopitarjev u\xc4\x8denec, nadomestiti do tedaj veljavno bohori\xc4\x8dico._NEWLINE_Potrebo po novi pisavi so uvideli tudi Marko Pohlin, O. Gutsman in Valentin Vodnik, najmo\xc4\x8dneje pa jo je poudaril prav Jernej Kopitar v svoji slovnici leta 1809, kjer je terjal za Slovence in Slovane sploh popoln in razumen \xc4\x8drkopis, ki bi 20 \xc4\x8drkam latinice dodal \xc5\xa1e 9 novih. Nanj se je po Petru Dajnku, ki je leta 1824 predlo\xc5\xbeil svoj \xc4\x8drkopis, oprl Franc Metelko s svojo slovnico. V njej je latinico dopolnil s cirilskimi \xc4\x8drkami tako, da bi vsak glas imel svoj posebni znak._NEWLINE_Tako sta nastali dve novi pisavi, metel\xc4\x8dica (Franc Metelko) in dajn\xc4\x8dica (Peter Dajnko), obe pa je mo\xc4\x8dno zagovarjal Jernej Kopitar. Boj zoper metel\xc4\x8dico se je za\xc4\x8del leta 1831, potem ko je  Metelko izdal slovnico v novi \xc5\xa1olski izdaji. Kmalu zatem sta se v boj proti novi pisavi vme\xc5\xa1ala France Pre\xc5\xa1eren in Matija \xc4\x8cop.\n_START_SECTION_\nPotek abecedne vojne\n_START_PARAGRAPH_\nTedanji mlaj\xc5\xa1i rod je \xc5\xbeelel svoja romanti\xc4\x8dna na\xc4\x8dela izra\xc5\xbeati ne samo v znanosti, temve\xc4\x8d tudi v poeziji. Po Vodnikovi smrti niso imeli Slovenci nobenega \xc4\x8dasopisa ali pesni\xc5\xa1kega zbornika, v katerem bi lahko slovenski pesniki in pisatelji pisali svoja dela. Prav zato se \xc5\xbeeleli mladi kot so Janez Cigler, Ignacij Holzpfel in Fran\xc4\x8di\xc5\xa1ek Andriolli ustvariti nov \xc4\x8dasopis. _NEWLINE_Leta 1824 so za\xc4\x8deli z literarno-znanstvenim slovenskim listom Slavinja, vendar za njegovo izhajanje niso dobili potrebnega dovoljenja. Nato so se mladi pesniki leta 1830 zdru\xc5\xbeili okrog Matije \xc4\x8copa in Franceta Pre\xc5\xa1erna ter pod uredni\xc5\xa1tvom Mihe Kastelca za\xc4\x8deli izdajati pesni\xc5\xa1ki zbornik Kranjska \xc4\x8dbelica. Zadela je na precej\xc5\xa1en odpor Kopitarja, ki je bil v tistem \xc4\x8dasu navdu\xc5\xa1en le za srbsko poezijo zaradi tesnega sodelovanja z Vukom Karad\xc5\xbei\xc4\x87em. Tako sta tr\xc4\x8dila nazor mladih in starih, ki so imeli v svojih rokah cenzuro, drug ob drugega._NEWLINE_V Ljubljani je bil revizor knjig janzenist Pav\xc5\xa1ek, na Dunaju pa je cenzorske posle opravljal Jernej Kopitar. V tistem \xc4\x8dasu Pre\xc5\xa1eren izda dialo\xc5\xa1ko satiro Novo pisarijo, s katero je osme\xc5\xa1il tedanje prevladujo\xc4\x8de pojmovanje, naj bo poezija pou\xc4\x8dna, utilitarna in tudi poglavitne zagovornike tak\xc5\xa1nega mi\xc5\xa1ljenja predvsem Kopitarja. Pravi boj z le-tem se je za\xc4\x8del leta 1833, ko je Matija \xc4\x8cop, duhovni vodja \xc4\x8cebelice, napadel metel\xc4\x8dico. In tako se je vnel abecedni boj, ki ga je spro\xc5\xbeil \xc5\xbee prej sam Kopitar s tem, ko je izdal slovnico. Kopitar je zagovarjal na\xc4\x8delo, naj vsakemu glasu ustreza ena sama \xc4\x8drka, brez kakr\xc5\xa1nih koli znamenj, kar pomeni, da bi latinski abecedi bilo potrebno dodati za slovenske glasove le nekaj novih \xc4\x8drk, ki jih latinica nima. Te naloge se je tudi lotil skupaj z Dobrovskim, za\xc4\x8detnikom slavisti\xc4\x8dne vede. Lotili so se je \xc5\xa1e nekateri drugi, predvsem janzenisti in Metelko. Tej so segli \xc5\xa1e na druga podro\xc4\x8dja. Nasprotnikom, ki so se bojevali proti neprakti\xc4\x8dni, okorni in grdi metel\xc4\x8dici, so prisojali ne\xc4\x8dedne namene in jih dol\xc5\xbeili, da je njihov boj naperjen proti duhov\xc5\xa1\xc4\x8dini in veri._NEWLINE_Februarja 1833 je v tedniku nem\xc5\xa1ko Illyrisches Blatt (po slovensko Ilirski list) iz\xc5\xa1el \xc4\x8copov nem\xc5\xa1ki prevod kritike, ki jo je napisal \xc4\x8de\xc5\xa1ki pesnik \xc4\x8celakovsky o prvih treh zvezkih \xc4\x8cbelice. Da bi \xc4\x8cop vse skupaj \xc5\xa1e malo zagrenil je dodal \xc5\xa1e nekatere svoje dostavke o neprikladnosti metel\xc4\x8dice. Zatem je \xc4\x8cop napisal \xc5\xa1e ve\xc4\x8d \xc4\x8dlankov z naslovom nem\xc5\xa1ko Slowenischer ABC-Krieg po slovensko slovenska abecedna vojska kot odgovor nasprotnikom. Odgovarjali so mu Metelko in drugi, med njimi je bil tudi Kopitar. Vse \xc4\x8dlanke je \xc4\x8cop zbral v nem\xc5\xa1ki knji\xc5\xbeici italijansko Nuovo discacciamento di lettere inutili v sloven\xc5\xa1\xc4\x8dini Novo preganjanje nekoristnih \xc4\x8drk._NEWLINE_\xc4\x8cop je v svojih \xc4\x8dlankih o metel\xc4\x8dici zastopal stali\xc5\xa1\xc4\x8de, naj slovenski \xc4\x8drkopis upo\xc5\xa1teva splo\xc5\xa1ne zna\xc4\x8dilnosti slovenskega jezika in ne samo posebnosti enega nare\xc4\x8dja. In prav to je s svojimi znanstveno utemeljenimi spisi tudi dosegel. Metel\xc4\x8dica je bila prepovedana, \xc5\xa1e naprej je ostala v uporabi bohori\xc4\x8dica, zatem pa jo je zamenjala gajica.'